क्या वर्दी पहन लेने के बाद ज़ालिम हो जाने का लाइसेंस मिल जाता है. क्या वर्दी पहन लेने के बाद इंसान कानून से ऊपर हो जाता है. और तो और पुलिस का कारिंदा होना क्या उसके बेटे के लिए क़ानून तोड़ने का हरा सिगनल होता है. ये सवाल इसलिए क्योंकि पिछले चंद दिनों से सोशल मीडिया पर एक वीडियो वायरल है. और वीडियो में एक लड़का हैवानियत की सारी हदें पार कर एक लड़की पर कुछ इतने ज़ुल्म कर रहा है कि देखते ही रौंगटे खड़े हो जाते हैं. लेकिन बात सिर्फ़ यहीं तक नहीं है, ये लड़का एक लड़की पर ज़्यादती करता है और उसका वीडियो शूट कर उसे दूसरी लड़की को डराने के लिए भेज देता है. और इस मामले में शिकायत के बावजूद पुलिस चार दिनों तक आंखें मूंद कर बैठी रहती है.